
A szív MRI szerepe a HCM fenokópiák differenciáldiagnosztikájában

Bevezetés

Az új ESC-irányelv a cardiomyopathiák fenotípusos osztályozását javasolja, hangsúlyozva a szív
MRI vizsgálat kiemelt szerepét az azonos fenotípussal bíró, különböző etiológiájú kórképek
differenciálásában. A balkamra-hypertrophiával jellemezhető, primér szívizombetegségként
definiált hypertrophiás cardiomyopathia (HCM) és az egyéb HCM fenokópiák (amyloidosis,
Fabry-kór) elkülönítésében a szív MRI jelentős segítséget nyújt a szív morfológiai, funkcionális
és szöveti karakterizálása révén.

Módszerek

Retrospektív kutatásunk során, 2019 és 2024 között a Pécsi Diagnosztikai Központ, Siemens
Magnetom Avanto fit 1.5 T készülékén végzett szív MRI vizsgálatokat elemeztük, különös
tekintettel a bal kamra hypertrophiával járó cardiomyopathiás esetekre. Meghatároztuk a bal
kamrai volumetrikus és funkcionális paramétereket, a fibrózist jelző késői típusú
kontraszthalmozás mintázatát, valamint mapping technikák alkalmazásával a natív T1 és
extracelluláris volumen (ECV) értékeket.

Eredmények

Az 5 éves vizsgálati időszakban 96 beteget referáltak szív MRI elvégzésére HCM fenotípus
iránydiagnózissal. Ezen betegek körében 65,6 %-ban HCM-et, 8,3 %-ban amyloidosist, 7,3 %-
ban Fabry betegséget igazoltunk. A betegek 11,5 %-ában érdemi bal kamra hypertrophia nem volt
detektálható, míg 7,3 %-ban a hypertrophia mértéke nem merítette ki a HCM diagnosztikus
kritériumát. A betegségcsoportok a maximális bal kamrai falvastagság és bal kamrai izomtömeg
indexált értékeiben, valamint a fibrotikus eltérések mintázatában mutattak szignifikáns
eltéréseket.

Konklúzió

A szív MRI által nyújtott diagnosztikai és prognosztikai információk segítik a HCM fenokópiák
pontos diagnózisát, lehetővé téve a jelenleg már Magyarországon is egyre inkább elérhető,
betegségspecifikus kezelési stratégiák mielőbbi alkalmazását.



